Resolution

vedtaget af rådet og repræsentanterne for medlemsstaternes regeringer, forsamlet i rådet

den 14. februar 2002

om nytteværdien af unges frivillige arbejde som led i udviklingen af fællesskabets indsats på ungdomsområdet

(2002/C 50/02)

RÅDET FOR DEN EUROPÆISKE UNION OG REPRÆSENTANTERNE FOR MEDLEMSSTATERNES REGERINGER, FORSAMLET I RÅDET -

Der henviser til følgende:

(1) Ifølge traktaten har Fællesskabets indsats til formål at tilskynde til udvikling af udvekslingen af unge og ungdomsledere.

(2) Europa-Parlamentet og Rådet har ved afgørelse nr. 1031/2000/EF(1) godkendt EF-handlingsprogrammet for unge. Dette program har i stigende grad succes i alle medlemsstater og omfatter et vigtigt afsnit om "europæisk volontørtjeneste", der indeholder en klar definition af tværnationalt frivilligt arbejde.

(3) På konferencen om "de unges stilling i Europa" i Umeå (den 16.-18. marts 2001), der blev arrangeret af det svenske formandskab og Kommissionen, blev der i anbefalingerne henvist til betydningen af, at der gives unges frivillige arbejde en klart defineret plads på europæisk plan.

(4) De Forenede Nationer har udnævnt år 2001 til "Det internationale År for Frivillige".

(5) I konklusionerne fra Det Europæiske Råd i Lissabon den 23.-24. marts 2000 hedder det, at Den Europæiske Union har behov for en overordnet strategi, der sigter mod at forberede overgangen til en vidensbaseret økonomi og et vidensbaseret samfund, og at de eksisterende modeller for læring og arbejde derfor må tilpasses.

(6) Kommissionens memorandum om livslang uddannelse af 30. oktober 2000 og Kommissionens forberedende arbejde med henblik på en meddelelse om livslang læring er særlig vigtige. Under de drøftelser, der er blevet afholdt i de foregående halvårsperioder, har opmærksomheden helt klart samlet sig om nytteværdien af uformel og ikke-formel uddannelse, der er resultatet af aktiviteterne i forbindelse med frivilligt arbejde.

(7) I en resolution af 14. december 2000 fra Rådet og repræsentanterne for medlemsstaternes regeringer, forsamlet i Rådet, om social inddragelse af unge(2) opfordres Kommissionen og medlemsstaterne til, hver på deres respektive kompetenceområder, at undersøge mulighederne for fælles arbejdsmål med henblik på at udvikle betingelserne for fuld og hel deltagelse i det økonomiske og sociale liv for alle unge, der opholder sig lovligt i en medlemsstat.

(8) Handlingsplanen om mobilitet, der blev godkendt af Det Europæiske Råd i Nice, og henstillingen om mobilitet i Det Europæiske Fællesskab for studerende, personer under erhvervsuddannelse, volontører, undervisere og erhvervslærere(3), der blev godkendt af Europa-Parlamentet og Rådet den 10. juli 2001, omhandler en række mobilitetsfremmende foranstaltninger; nærmere bestemt anfører Europa-Parlamentet og Rådet i henstillingen om mobilitet en række foranstaltninger, som medlemsstaterne finder relevante med henblik på at fjerne en række hindringer for frivilliges mobilitet.

(9) I en resolution af 28. juni 2001 fra Rådet og repræsentanterne for medlemsstaternes regeringer om fremme af unges initiativ, iværksætterånd og kreativitet "Fra at være udenfor til selv at kunne bestemme"(4) blev der henvist til betydningen af det nyskabende miljø som en værdifuld ressource.

(10) Erklæring nr. 38 om frivilligt arbejde, der er knyttet til slutakten fra Amsterdam, anerkender de betydelige bidrag, frivilligt arbejde yder til udviklingen af solidaritet i samfundet, og nævner, at Fællesskabet vil fremme den europæiske dimension af frivillige organisationer med særlig vægt på udveksling af oplysninger og erfaringer samt på unges og ældres deltagelse i frivilligt arbejde -

FASTSLÅR OG ERKENDER,

1) at der i alle medlemsstater er mange unge, der er aktive i forskellige former for frivilligt arbejde. Selv om der er forskelle mellem medlemsstaterne, udgør unge overalt en væsentlig del af det samlede antal frivillige, der i Fællesskabet engagerer sig aktivt i initiativer, projekter og ikke-statslige organisationer af især social og humanitær art og til gavn for et demokratisk samfund og bæredygtig udvikling,

2) at de forskellige former for frivilligt arbejde for unge, herunder i forbindelse med den "europæiske volontørtjeneste" under EF-handlingsprogrammet for unge, klart har en social nytteværdi, idet de

a) formidler universelle værdier med hensyn til menneskerettigheder, demokrati, antiracisme, solidaritet og bæredygtig udvikling

b) fremmer social deltagelse, frivilligt engagement og aktivt medborgerskab og styrker civilsamfundet på alle niveauer

c) fremmer unges sociale integration og bidrager til at udvikle unges kreativitet, foretagsomhed og samfundsfornyelsen,

3) at unges frivillige arbejde giver de unge chancen for at udvikle en række personlige og faglige færdigheder og således bidrager til at fremme de unges beskæftigelsesegnethed og deres deltagelse i samfundet generelt,

4) at foreninger og projekter for unge rummer et vigtigt potentiale som uformelt og ikke-formelt læremiljø for unge og bl.a. på grund af deres forskelligartethed bidrager til virkeliggørelsen af alle aspekter af livslang og livsbred læring,

5) at ikke-statslige organisationer, ungdomsorganisationer og alle andre organisationer, der er aktive i forbindelse med unges frivillige arbejde, spiller en særlig rolle som et miljø, hvor unges frivillige arbejde tager form, både på lokalt, nationalt og europæisk plan,

6) at de unge frivillige selv spiller en vigtig rolle i udviklingen og gennemførelsen af projekter inden for rammerne af forskellige aktioner under EF-handlingsprogrammet for unge,

OPFORDRER MEDLEMSSTATERNE TIL

at træffe de foranstaltninger, som de anser for passende med henblik på at fjerne de lovmæssige og administrative hindringer, således at unges frivillige arbejde får de bedste muligheder på nationalt og internationalt plan,

at undgå, at unges frivillige arbejde træder i stedet for eller begrænser potentiel eller eksisterende lønnet beskæftigelse,

OPFORDRER KOMMISSIONEN OG MEDLEMSSTATERNE TIL INDEN FOR RAMMERNE AF DERES KOMPETENCE

1) at træffe foranstaltninger til at styrke og yderligere udvikle den rolle, som unges frivillige arbejde spiller. Der kan eventuelt tages udgangspunkt i de strategiske målsætninger, som De Forenede Nationer har formuleret som led i Det Internationale År for Frivillige,

2) at udvikle en politik for unges frivillige arbejde og styrke det europæiske samarbejde på dette område på grundlag af følgende elementer, der følger af de strategiske mål i den FN-resolution, der udråbte 2001 til Det Internationale År for Frivillige:

a) adgang til og fremme af formidling af information om frivilligt arbejde for at styrke det positive image

b) anerkendelse af betydningen af og støtte til frivilligt arbejde bl.a. fra myndighederne på alle niveauer, den offentlige mening, medierne, handelen, arbejdsgiverne og civilsamfundet

c) støtte til frivilligt arbejde gennem incitamenter og uddannelse af frivillige, deres vejledere og foreninger

d) oprettelse af netværk mellem de pågældende aktører, idet der lægges særlig vægt på de unges eget perspektiv

e) tilstræbelse af kvalitet i de unges frivillige arbejde, herunder sikkerheds- og sundhedsaspekterne

3) at anerkende betydningen af de erfaringer, der gøres som led i unges frivillige arbejde, og indsamle og udveksle bedste praksis for så vidt angår unges frivillige arbejde,

4) at støtte alle aktører, der er involveret i virkeliggørelsen af unges frivillige arbejde,

5) at gøre det lettere at komme til at deltage i frivilligt arbejde for unge og undgå alle former for social udstødelse eller diskrimination,

6) at fremme og støtte undersøgelser vedrørende unges frivillige arbejde ved hjælp af en regelmæssig monitoring af udviklingen på dette område og ved passende politiske afgørelser,

7) at involvere de ikke-statslige organisationer, ungdomsorganisationer og alle andre organisationer, der er aktive i forbindelse med unges frivillige arbejde, og de unge frivillige selv i udformningen og gennemførelsen af en politik til støtte for unges frivillige arbejde i et klima af deltagelse og under anvendelse af de erfaringer, som de frivillige og deres sammenslutninger har indvundet,

8) at integrere disse politiske målsætninger eller foranstaltninger i den opfølgning, der kan blive resultatet af den europæiske hvidbog om unge, som Kommissionen for De Europæiske Fællesskaber har udgivet,

OPFORDRER KOMMISSIONEN TIL

1) at udvikle synergier mellem Det Europæiske Fællesskabs og Europarådets initiativer og initiativer, som andre internationale institutioner har taget, både på strategisk og operationelt plan,

2) at tage hensyn til det vigtige bidrag fra unge frivillige i forbindelse med aktiviteterne i handlingsprogrammet for unge samt ved evalueringen og videreudviklingen af programmet at se nærmere på, hvorledes unges frivillige arbejde yderligere kan fremmes,

UDTRYKKER ØNSKE OM

at denne resolution vil bidrage til udviklingen af samarbejdspolitikken på ungdomsområdet i overensstemmelse med nærhedsprincippet, især i kraft af anerkendelse af nytteværdien af unges frivillige arbejde.

(1) EFT L 117 af 18.5.2000, s. 1.

(2) EFT C 374 af 28.12.2000, s. 5.

(3) EFT L 215 af 9.8.2001, s. 30.

(4) EFT C 196 af 12.7.2001, s. 2.